  Виталий Пронин Удмуртиысь Прокуратура кылем арын ужамезлы йылпумъянъёс лэсьтӥз. Шаерысьтымы прокуроръёс ужамзылы йылпумъянъёс лэсьтӥзы.Ужрадэ вуылӥзы Кун Кенешлэн Тӧроез Владимир Невоструев, Удмурт Республикая валтӥсь федерал инспектор Дмитрий Мусин, югдурез утёнъя министр Александр Первухин, Удмуртиысь Следствиея управленилэн кивалтӥсез Владимир Никешкин.- Кылем арын 10 сюрс адями кыл кутон улэ кыскемын, соос пӧлысь 3 сюрс 400 мурт вылэ административной, 218-эз вылэ уголовной ужъёс ӝутэмын, - таӵе лыдпусъёсысен  вераськонзэ кутскиз Удмуртилэн Прокурорез Сергей Панов.Прокуратура син азяз возиз дырыз дыръя уждун тыронэз. Та пумысен кылем арын 10 кивалтӥсьёс уголовной кыл кутон улэ кыскемын, берыктэмын 170 миллион манет тыр уждун. Озьы ке но та вакытэ Удмуртиысь 2 предприятиослэн 25 миллион манет пунэмъёссы вань на.С. Панов пусйиз, Удмуртиын ужтэк кылемъёслэн лыдзы бадӟым, асьме дорын соос 1,11 процент. Таӵе адямиосты уже интыянъя законъёслэн быдэсъяськемзы эскеремын. Озьы Ижысь уже интыянъя центрын ужасьёслэн лушкем ужзы шараяськиз - соос ужтэк кылем муртъёслы пособиос тыронлы висъям 1 миллион манетэз кайпалтӥллям. Кӧня ке адями кыл кутон улэ кыскемын ни, мукетъёсызъя следствие мынэ на. Оглом та учыръя ортче ог 100 мурт. Та выллем ик йыртэман шараямын Сарапулысь уже интыянъя центрын но. Отын но эскеронъёс ортчо на.ЖКХ удысын законэз тӥян 4 сюрс 500 учыръёс пусъемын, 9 адями вылэ уголовной уж ӝутэмын. Бадӟым саклык Прокуратура висъяз инкуазез утёнлы. Озьы «Ижсталь» огазеяськонлы Иж шуре чылкытатымтэ вуоссэ кисьтэмез понна 1 миллион 500 сюрс манет тыриськонъёс юнматэмын.Кылем арын коррупциен герӟаськем 2 сюрс 600 уж шараяськиз. Кузьмаськисьёслэн лыдзы 5 поллы будэмын - 52 адями, шуиз С. Панов. Мурт уксёлы гочасьёс вань Удмуртилэн Правительствояз но мукет кивалтон ёзъёсын, таин валче 2 адями ужысьтыз мозмытэмын. Валтӥсь прокурор коррупциез алонъя нимысьтыз уж нуыны куриз Каракулино ёросын. Отын кылем арын одӥг кузьмаськись но шедьтэмын ӧй вал, но шутэтскон ласянь Кам дуръёс уката кельшымон интыос луо, шуиз со.Озьы ик экстремизмен, терроризмен герӟаськем 2 сюрс учыр пусъемын, 821 мурт кыл кутон улэ кыскемын, 58 уж судэ келямын, соосъя эскеронъёс ортчо на.Ангелина Снигирёва Теги: прокуратура  